In die kinderoomblik het een predikant kinders na die bejaarde lidmate in die erediens gestuur om hulle twee vrae te vra, nl. Kan jy jou beste vriend toe jy kind was se naam onthou? En watter speletjies het hulle gespeel as kind? Die kinders het daarna kom vertel wat die ouer persone aan hulle vertel het.
Daar is ‘n kerk waar die kinders saam met die volwassenes in die aanbiddingsruimte is vir die begin van die erediens. ‘n lampie word dan aangesteek by die Christus-kers en die lampie gaan saam met hulle uit na die ruimte waar hulle “kinderkerk” het, as simbool dat Christus ook teenwoordig is waar hulle (die kinders) leer/aanbid. Later in die erediens kom hulle weer terug en die kers word weer langs die Christus-kers in die liturgiese ruimte neergesit en die kinders gee terugvoer aan die res van die gemeente van wat hulle gedoen/geleer het.
Een gemeente nooi ouers om hulle kinders te kom haal by die Belydeniskamp op die laaste dag van die kamp. Wanneer die ouers dan daar is het die kinders ook geleentheid om hulle ouers te vertel wat hulle beleef het oor die naweek, vir hulle tekste te lees of selfs vir hulle te bid.